*El pueblo español tiene un camino que conduce a una estrella*, copia da escultura de 1937, no Museo Raíña Sofía
*Touros ibéricos*, escultura no Museo de Escultura ó Aire Libre, no Paseo da Castellana, Madrid
**Alberto Sánchez Pérez**, nado en Toledo en 1895 e morto en Moscova, en 1962, foi un pintor e escultor español que seguiu os estilos cubista e surrealista.

Traxectoria
-----------

Naceu en Toledo en 1895, fillo dun panadeiro. En 1927 fundou con Benjamín Palencia a chamada *Escola de Vallecas*, que buscaba a súa inspiración en Castela. Deseñou os decorados da compañía teatral *La Barraca*, de Federico García Lorca. A partir de 1938 exiliuse a Moscova, a onde foi enviado polo Goberno da República para dar clases de debuxo ós meniños españois enviados a Rusia.

Despois de anos de inactividade artística, colaborou co ruso Grigori Kózintsev nos decorados da película *Don Quijote* (1957), cunha recreación espléndida dos pobos de A Mancha en plena Ucraína. Morreu en Moscova no ano 1962.

En 2002 foi homenaxeado no museo de Santa Cruz de Toledo, cunha exposición monográfica.

Obra
----

Unha das súas obras máis coñecidas é a escultura chamada *El pueblo español tiene un camino que conduce a una estrella*, de doce metros de altura, construída en 1937 para a Exposición Internacional de París e que protagonizou, xunto ó *Guernica* de Picasso, o pavillón da República Española. A escultura destruíuse cando se desmantelou a Exposición, pero fíxose unha reprodución que hoxe está colocada ante a fachada principal do Museo Raíña Sofía, que conserva tamén as dúas maquetas que presentou para a Exposición de París. Existe outra copia, a escala reducida, na Praza de Barrionuevo, de Toledo.

Nos anos 1931-1932, Alberto Sánchez deseñou unha maqueta para o que tiña que ser unha grande escultura que pensaba colocar no outeiro de Almodóvar, en Vallecas (nos arredores de Madrid), como un símbolo da liberdade. A maqueta, en xeso, perdeuse durante a Guerra Civil, xunto a moitas outras obras do artista, e só se conservan algunhas fotografías que lle fixera o arquitecto Enrique Segarra. En 1957 recuperou ese proxecto e creou unha nova versión do monumento, pero tampouco conseguiu converter a maqueta en realidade:

> 
> 
> "*La historia es prosaica. Tenía una hernia discal que le impedía cargar peso y en uno de los traslados de casas la dejó detrás*".
> Alcaén Sánchez Sancha, fillo do escultor 
> 

A maqueta, dividida en pezas soltas, quedou perdida entre caixas e maletas ata que a descubriu o fillo no fallado da súa casa de Moscova, despois da morte do escultor. Nesta ocasión puido ser reconstruída en bronce polo fundidor Eduardo Capa, e foi exposta ó público nunha exposición que na súa honra celebrou en 2010 a Comunidade de Madrid no Centro de Arte Dous de Maio, baixo o título "Monumento a los pájaros. Hito y mito".

> 
> 
> "*Es el único escultor del rayo, el único que graba el color de la madrugada, el único que ha hecho un monumento a los pájaros y una estatua al bramido*".
> Miguel Hernández 
>

Véxase tamén
------------

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Alberto Sánchez Pérez*** |

* Colección de Alberto Sánchez Arquivado 04 de novembro de 2011 en Wayback Machine. no Raíña Sofía
* "El sueño alado de Alberto Sánchez remonta el vuelo. Una exposición recupera la escultura inédita 'Monumento a los pájaros'", en *El País*, 23.03.2010 *(en castelán)*
* "Madrid recupera el Monumento a los pájaros de Alberto Sánchez", en *Revista del Arte.com*, 22.03.2010 *(en castelán)*
* Vídeo sobre a exposición *Monumento a los pájaros. Hito y mito*, min 7:22 *(en castelán)*

|  |  |
| --- | --- |
| Control de autoridades | 
* Wd: Q979226
* WorldCat
* VIAF: 64806304
* BAV: ADV10248565
* BNE: XX1008921
* BNF: 13744644v
* CANTIC: a10971233
* DBE: alberto-sanchez-perez
* FAST: 6582
* GEC: 0058578
* GND: 11891670X
* ISNI: 0000 0001 2281 0299
* LCCN: n50020288
* MNCARS: alberto-sanchez-perez-alberto
* NKC: xx0055119
* NLA: 36321603
* OL: OL1828678A
* RKD: 256789
* SUDOC: 066888298
* ULAN: 500037747

 |